次韻歐公殘杏
作者：滕岑
朝代：宋

paragraphs: 春風雖高却不寒，扶杖起散腰脚頑。
昨朝陰晦忽開霽，造物變化胡可原。
休嫌出遊日色薄，大勝坐聽簷聲潺。
百歲光陰人易老，一年時節春易闌。
但知良辰合大醉，豈羨顯官乘高軒。
桃花飄零李花在，垂柳嫋娜芳草繁。
誰能有藥扶我足，使我郊野窮躋攀。
山公接䍦自倒著，吾髮已禿久不冠。